KLASA: P-564/23

URBROJ: 711-02-02/02-2025-7

Zagreb, 13. veljače 2025.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Dinka Malnara, OIB: …………, člana uprave trgovačkog društva Otok Pašman d.o.o. do 15. prosinca 2024. godine,** na 71. sjednici održanoj 13. veljače 2025., donosi sljedeću

**ODLUKU**

1. **Istovremenim obnašanjem dužnosti direktora trgovačkog društva Odvodnja Pašman d.o.o. od 25. prosinca 2021. do 22. rujna 2023., odnosno** **člana uprave trgovačkog društva Otok Pašman d.o.o. od 22. rujna 2023. do 15. prosinca 2024., i dužnosti ravnatelja Javne komunalne ustanove Otok Pašman, koju dužnost obnaša od 6. ožujka 2019. u aktivnom mandatu, kao druge javne dužnosti, obveznik Dinko Malnar počinio je povredu članka 17. stavka 1. ZSSI-a.**
2. **Za povredu iz točke I. ove izreke, obvezniku Dinku Malnaru izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obvezniku Dinku Malnaru da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-56423.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 20. prosinca 2023. godine po službenoj dužnosti otvorilo predmet protiv Dinka Malnara, člana uprave trgovačkog društva Otok Pašman d.o.o. do 15. prosinca 2024., imajući na umu mišljenje Povjerenstva od dana 14. veljače 2023. godine, KLASA: 711-I-365-M-36/23-02-21, kojim je dan nalog Dinku Malnaru da u najkraćem roku razriješi okolnost istodobnog obnašanja duplih javnih dužnosti i o tome dostavi dokaz Povjerenstvu, a po kojem je obveznik propustio postupiti.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je obveznik Dinko Malnar od 25. prosinca 2021. do 22. rujna 2023. godine bio obveznik ZSSI-a kao direktor trgovačkog društva ODVODNJA PAŠMAN d.o.o., imajući na umu da je jedini osnivač predmetnog trgovačkog društva Općina Pašman. Nadalje, obveznik Dinko Malnar je od 22. rujna 2023. godine do 15. prosinca 2024. bio obveznik ZSSI-a kao član uprave trgovačkog društva OTOK PAŠMAN d.o.o., budući da je navedeno trgovačko društvo također u cijelosti osnovala Općina Pašman. Uvidom u Izvadak iz sudskog registra Trgovačkog suda u Zadru, Povjerenstvo je utvrdilo da je Dinko Malnar ujedno za vrijeme obnašanja navedenih javnih dužnosti istodobno obnaša dužnost ravnatelja Javne komunalne ustanove Otok Pašman od 6. ožujka 2019. godine u aktivnom mandatu.

Ravnatelj Javne komunalne ustanove OTOK PAŠMAN nije obveznik u smislu odredbe članka 3. ZSSI-a, kojim je određen krug obveznika, jer ravnatelji javnih ustanova koje obavljaju komunalnu djelatnost nisu obveznici u smislu odredbi tog Zakona. Međutim, krug javnih dužnosti mnogo je širi od kruga obveznika definiranog ZSSI-om, te se u odnosu na dužnost ravnatelja javne ustanove, pravne osobe koja je osnovana od strane jedinice lokalne samouprave te obavlja komunalnu djelatnost od javnog interesa, radi o drugoj javnoj dužnosti.

U tijeku postupka izvršen je uvid u Registar obveznika, podatke sudskog registra nadležnog trgovačkog suda, Odluku o razrješenju uprave društva Otok Pašman d.o.o. od dana 12. prosinca 2024., Ugovor o radu sklopljen između Javne komunalne ustanove Otok Pašman i Dinka Malnara, sklopljen 13. prosinca 2024., mišljenje Povjerenstva od dana 14. veljače 2023. godine, KLASA: 711-I-365-M-36/23-02-21 i izvadak iz Informacijskog sustava Porezne uprave.

Povjerenstvo je odlukom od 11. prosinca 2024. u odnosu na obveznika Dinka Malnara, člana uprave trgovačkog društva Otok Pašman d.o.o., utvrdilo postojanje pretpostavki za pokretanje postupka vezano za moguću povredu odredbe članka 17. stavka 1. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznika dopisom od 11. prosinca 2024. KLASA: P-564/23, URBROJ: 711-02-02/02-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatraženo očitovanje.

Obveznik se na odaslanu obavijest o pokretanju postupka očitovao dopisom koji je zaprimljen u Povjerenstvo dana 10. siječnja 2025., a kojim su Povjerenstvu dostavljena dva dokumenta bez dodatnih navoda obveznika:

- Odluka o razrješenju uprave društva Otok Pašman d.o.o. od dana 12. prosinca 2024., iz koje je vidljivo da je obveznik razriješen s položaja člana uprave društva Otok Pašman d.o.o. s danom 15. prosinca 2024.

- Ugovor o radu sklopljen između Javne komunalne ustanove Otok Pašman i Dinka Malnara, sklopljen 13. prosinca 2024., a temeljem kojeg je Dinku Malnaru s danom 16. prosinca 2024. započeo radni odnos u navedenoj ustanovi na radnom mjestu ravnatelja Javne komunalne ustanove Otok Pašman.

Povjerenstvo je uvidom u sudski registar Trgovačkog suda u Zadru utvrdilo da je obveznik Dinko Malnar od 25. prosinca 2021. do 22. rujna 2023. obnašao dužnost direktora trgovačkog društva Odvodnja Pašman d.o.o., od 22. rujna 2023. godine do 15. prosinca 2024. obnašao dužnost člana uprave trgovačkog društva Otok Pašman d.o.o., a od 6. ožujka 2019. godine u aktivnom mandatu, obnaša dužnost ravnatelja Javne komunalne ustanove Otok Pašman.

Uvidom u mišljenje Povjerenstva od dana 14. veljače 2023. godine, KLASA: 711-I-365-M-36/23-02-21, utvrđeno je da je Povjerenstvo dalo nalog Dinku Malnaru da u najkraćem roku razriješi okolnost istodobnog obnašanja duplih javnih dužnosti, i to dužnosti direktora trgovačkog društva Odvodnja Pašman d.o.o. i dužnosti ravnatelja Javne komunalne ustanove Otok Pašman i o tome dostavi dokaz Povjerenstvu.

Uvidom u informacijski sustav Porezne uprave, Povjerenstvo je utvrdilo da obveznik za vrijeme obnašanja duple javne dužnosti nije primao volontersku naknadu za drugu javnu dužnost koju je obavljao volonterski, odnosno kao ravnatelj Javne komunalne ustanove Otok Pašman.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Nastavno na sve ranije navedeno, Povjerenstvo je utvrdilo da je obveznik Dinko Malnar, član uprave trgovačkog društva Otok Pašman d.o.o. do 15. prosinca 2024. godine, počinio povredu članka 17. stavka 1. ZSSI-a istovremenim obnašanjem dužnosti direktora trgovačkog društva Odvodnja Pašman d.o.o. od 25. prosinca 2021. do 22. rujna 2023., odnosno člana uprave trgovačkog društva Otok Pašman d.o.o. od 22. rujna 2023. do 15. prosinca 2024., kao prvih javnih dužnosti, i dužnosti ravnatelja Javne komunalne ustanove Otok Pašman kao druge javne dužnosti

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 17., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi puta podnosi imovinsku karticu, ali i o obvezniku protiv kojeg je Povjerenstvo ranije nije donijelo odluku kojom bi bila utvrđena povreda odredbi ZSSI-a, a posebice imajući na umu mišljenje Povjerenstva od dana 14. veljače 2023. godine, KLASA: 711-I-365-M-36/23-02-21, kojim je dan nalog Dinku Malnaru da u najkraćem roku razriješi okolnost istodobnog obnašanja dviju javnih dužnosti i o tome dostavi dokaz Povjerenstvu, što je obveznik propustio učiniti, Povjerenstvo je utvrdilo primjerenim obvezniku za povredu odredbe članka 17. stavka 1. ZSSI-a izreći sankciju iz članka 50. stavka 1. ZSSI-a u iznosu od 530,00 eura.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

ZAMJENICA PREDSJEDNICE POVJERENSTVA

Ines Pavlačić, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Dinko Malnar, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana